b'\n_START_ARTICLE_\nRadikalt bokm\xc3\xa5l\n_START_PARAGRAPH_\nRadikalt bokm\xc3\xa5l er en betegnelse p\xc3\xa5 bokm\xc3\xa5let som benytter de formene som kalles \xc2\xabradikale\xc2\xbb, og som st\xc3\xa5r n\xc3\xa6rmere nynorsk og de norske dialektene enn det som er tilfellet med \xc2\xabmoderat bokm\xc3\xa5l\xc2\xbb og riksm\xc3\xa5l. De to sistnevnte skiller seg fra radikalt bokm\xc3\xa5l ved at de i st\xc3\xb8rre grad baserer seg p\xc3\xa5 skriftkontinuiteten tilbake til dansk. Enkelte ganger finner man betegnelsen \xc2\xabradikal\xc2\xbb satt i anf\xc3\xb8rselstegn eller med tilf\xc3\xb8yelsen \xc2\xabs\xc3\xa5kalla\xc2\xbb/\xc2\xabs\xc3\xa5kalt\xc2\xbb, men begrepet er i bruk blant b\xc3\xa5de tilhengere og motstandere av m\xc3\xa5lformen._NEWLINE_Fra 1938 og gjennom st\xc3\xb8rre deler av etterkrigstida fremmet myndighetene aktivt nynorskn\xc3\xa6re spr\xc3\xa5kformer i bokm\xc3\xa5l for \xc3\xa5 skape det planlagte spr\xc3\xa5ket samnorsk. Utafor deler av statstjenesten (s\xc3\xa6rlig skoleverket) har radikalt bokm\xc3\xa5l aldri f\xc3\xa5tt noen s\xc3\xa6rlig oppslutning, og har v\xc3\xa6rt sv\xc3\xa6rt lite brukt i pressen og litteraturen. Etter liberaliseringa av bokm\xc3\xa5l fra 1981 og framover, som innebar tiln\xc3\xa6rmelse til riksm\xc3\xa5let igjen, har radikalt bokm\xc3\xa5l blitt ytterligere marginalisert._NEWLINE_Tradisjonelt radikalt bokm\xc3\xa5l bruker former som vatn, ramn, fram og botn, mens det p\xc3\xa5 riksm\xc3\xa5l het vann, ravn, frem og bunn. Riksm\xc3\xa5lsformene ble tillatt i bokm\xc3\xa5lsnormeringa i 1981 og da kalt moderat bokm\xc3\xa5l.'